2. ปัจจัยความเสี่ยง

บริษัท ทาทา สตีล (ประเทศไทย) จำกัด (มหาชน)
ได้จัดทำโครงสร้างการบริหารความเสี่ยงขึ้นเพื่อส่งเสริมการจัดการความเสี่ยง
ด้วยวิธีการคาดการณ์ไปข้างหน้า ซึ่งจะช่วยให้บริษัทสามารถที่จะเผชิญและจัดการกับความเสี่ยง
เพื่อบรรเทาผลกระทบจากความเสี่ยงต่างๆได้
โดยในขณะเดียวกันก็จะช่วยให้บริษัทสามารถแสวงหาโอกาสที่มีอยู่
เพื่อให้เกิดผลประโยชน์ทางด้านธุรกิจได้ต่อไปอีกด้วย

การที่บริษัทดำรงอยู่ในอุตสาหกรรมเหล็ก
จึงเป็นที่คาดการณ์ได้ว่าบริษัทจะต้องเผชิญกับความเสี่ยงและข้อที่ต้องพิจารณาในหลายด้าน
ด้วยเหตุนี้บริษัทจึงได้จัดทำและรวบรวมความเสี่ยงของธุรกิจทั้งหมด
ตลอดจนดำเนินการวิเคราะห์อย่างละเอียดถึงสภาพแวดล้อมของธุรกิจ สถานการณ์ด้านการตลาด
รวมถึงศักยภาพและความสามารถขององค์กร
โดยในการประชุมคณะกรรมการบริหารความเสี่ยงจะได้มีการพิจารณาและเปรียบเทียบในปัจจัย
และภารกิจงานด้านต่างๆ ทั้งหมด ประกอบกับสิ่งที่ได้เรียนรู้หลักๆ ที่บริษัทได้ประสบหรือเผชิญมา
และดำเนินการตรวจสอบความถูกต้องอย่างละเอียดถี่ถ้วน
เพื่อกำหนดมาตรการและกลยุทธในการบรรเทาความเสี่ยงดังกล่าวไว้ล่วงหน้า ทั้งนี้
ได้มีกระบวนการจัดลำดับความสำคัญเร่งด่วนของความเสี่ยงที่อาจเกิดขึ้น
ควบคู่ไปกับการมอบหมายงานให้แต่ละส่วนงานรับไปดำเนินการเป็นการเฉพาะเจาะจง
เพื่อให้สามารถบรรลุวัตถุประสงค์ของการบริหารความเสี่ยงได้อย่างมีประสิทธิภาพ
สำหรับการประเมินแนวทางในการจัดการความเสี่ยงประเภทต่างๆ มีดังต่อไปนี้

1. ความเสี่ยงด้านการตลาด

อุตสาหกรรมเหล็กของไทยเผชิญกับความเสี่ยงอย่างมาก
จากความต้องการและราคาของสินค้าที่มีความผันผวนตามฤดูกาล
เช่นเดียวกับในประเทศอื่นที่ต้องประสบความเสี่ยงนี้
ทั้งในด้านราคาวัตถุดิบและราคาของสินค้าสำเร็จรูปเนื่องจากผลิตภัณฑ์เหล็กทรงยาวมักใช้งานในภาคการก่อสร้างเป็นหลัก
ดังนั้น
การเติบโตของอัตราผลิตภัณฑ์มวลรวมของประเทศจึงส่งผลกระทบโดยตรงต่อความผันผวนทางด้านอุปสงค์
นอกจากนั้น จากการที่ประเทศไทยได้ส่งเสริม ในเรื่องข้อตกลงการค้าเสรี
จึงเป็นเหตุให้สถานการณ์ทางด้านอุปทานได้รับผลกระทบอย่างรุนแรงสืบเนื่องมาจากการนำเข้าเหล็กจากต่างประเทศ
ซึ่งนำไปสู่ความผันผวนที่เพิ่มมากขึ้นต่อราคาของผลิตภัณฑ์เหล็กสำเร็จรูป

บริษัทได้ดำเนินการอย่างเป็นรูปธรรมในการบรรเทาและลดผลกระทบด้านลบของความเสี่ยงด้านการตลาด
โดยการมุ่งเน้นที่การสร้างตราสินค้าในสายผลิตภัณฑ์หลักของบริษัท นอกจากนั้น
บริษัทยังได้พัฒนาผลิตภัณฑ์ใหม่ๆอย่างต่อเนื่อง เพื่อเพิ่มส่วนแบ่งการตลาดในด้านอุตสาหกรรมยานยนต์
ซึ่งจะทำให้บริษัทสามารถลดการพึ่งพิงตลาดด้านการก่อสร้างไม่ให้มีมากจนเกินไปผลิตภัณฑ์ใหม่ที่เพิ่มมูลค่าสูงขึ้นนี้จะทำให้มีรายได้ที่เพิ่มมากขึ้น
การที่บริษัทมุ่งเน้นในการเพิ่มสัดส่วนสินค้าเหล็กพิเศษมากขึ้น
จะมีผลโดยตรงต่อการลดความเสี่ยงทางด้านการตลาดได้ โดยสินค้าเหล็กพิเศษนี้
บริษัทได้รับการสนับสนุนจากผู้เชี่ยวชาญด้านเทคนิค ทั้งจากภายในและจากระดับกลุ่มบริษัททาทาสตีล

2. ความเสี่ยงด้านวัตถุดิบ

การที่ธุรกิจต้องขึ้นอยู่กับราคาของวัตถุดิบเช่นเดียวกับบริษัทผู้ผลิตเหล็กรายอื่นๆ
บริษัทจึงต้องเตรียมป้องกันปัญหาความเสี่ยงที่เกิดจากความผันผวน
ทั้งด้านปริมาณและราคาของวัตถุดิบ หลังจากที่บริษัทตัดสินใจหยุด MBF
ความเสี่ยงของบริษัทจึงจำกัดอยู่ที่เศษเหล็ก
เนื่องจากประเทศไทยมีปริมาณเศษเหล็กในประเทศในสัดส่วนประมาณร้อยละ 60
ของปริมาณการใช้ภายในประเทศ ดังนั้น
แนวทางในการบรรเทาและลดปัจจัยความเสี่ยงนี้ของบริษัทก็คือ
การสร้างความเข้มแข็งและความสัมพันธ์ที่ดีกับเครือข่ายกับผู้ขายวัตถุดิบภายในประเทศ
เพื่อให้เกิดความเชื่อมั่นได้ว่าการรวบรวมเศษเหล็กในประเทศจะมีความต่อเนื่องและสม่ำเสมอ
นอกเหนือจากนี้แล้ว การนำเข้าเศษเหล็กจากต่างประเทศก็เป็นอีกส่วนหนึ่งของเครื่องป้องกัน
ความเสี่ยงด้านวัตถุดิบให้แก่บริษัทได้
เนื่องจากบริษัทได้มีการจัดทำสัญญาและจัดหาเศษเหล็กให้ได้ในเวลาที่เหมาะสม
ซึ่งสามารถช่วยลดความเสี่ยงทั้งในเชิงปริมาณและคุณภาพ ในช่วงปีที่ผ่านมา
บริษัทได้ให้ความสำคัญอย่างยิ่งกับการดำเนินการในด้านนี้และได้รับการสนับสนุนด้านทรัพยากรต่างๆ
เป็นอย่างดีจากระดับกลุ่มบริษัททาทาสตีลด้วยกัน

3. ความเสี่ยงที่เกี่ยวกับเตาถลุงเหล็กหลอมเหลวขนาดเล็ก (MBF)

โครงการเตา MBF ที่ NTS
ได้เริ่มดำเนินการทดสอบระบบด้วยการผลิตน้ำเหล็กหลอมเหลวเพื่อเป็นการเพิ่มมูลค่าเพิ่มให้กับผลิตภัณฑ์ของบริษัท
อย่างไรก็ตาม สืบเนื่องจากถ่านโค้กและสินแร่เหล็กมีราคาสูงขึ้นมากอย่างต่อเนื่อง
จึงได้ส่งผลให้บริษัทต้องตัดสินใจหยุดการผลิตน้ำเหล็กหลอมเหลวจาก MBF ไว้เป็นการชั่วคราว
ตั้งแต่เดือนสิงหาคม 2554 เป็นต้นมา บริษัทได้พิจารณาและกำหนดความเสี่ยงของปัญหาต่างๆ
ที่อาจเกิดขึ้นได้เมื่อเริ่มเดินเตาใหม่อีกครั้ง
จึงได้กำหนดให้มีการบำรุงรักษาเครื่องจักรอย่างเหมาะสม
และยังคงดูแลรักษาพนักงานผู้ปฏิบัติงานในโครงการดังกล่าวนี้ไว้ต่อไป
โดยได้พิจารณาโยกย้ายให้ไปปฏิบัติงานอื่นๆ ที่เหมาะสมที่ NTS
บริษัทยังคงเฝ้าติดตามการเคลื่อนไหวของราคาวัตถุดิบอย่างใกล้ชิด
เพื่อพิจารณาถึงความเป็นไปได้ที่จะเริ่มกลับมาผลิตด้วยเตาถลุงเหล็กหลอมเหลวนี้อีกครั้ง
ควบคู่ไปกับการคงรักษาความสัมพันธ์อันดีไว้อย่างต่อเนื่องกับผู้ขายวัตถุดิบทุกราย

4. ความเสี่ยงด้านสุขภาพ ความปลอดภัยและสภาพแวดล้อมในการทำงาน

เช่นเดียวกันกับผู้ผลิตเหล็กในประเทศต่างๆ
ซึ่งกระบวนการผลิตเหล็กจะมีปัจจัยความเสี่ยงต่อสุขภาพความปลอดภัยและสิ่งแวดล้อมในการทำงานอยู่ด้วย
ถึงแม้ว่าการผลิตเหล็กจะไม่มีการใช้วัสดุหรือวัตถุดิบที่เป็นอันตราย
แต่ในกระบวนการผลิตเหล็กจะต้องใช้อุณหภูมิสูงและต้องมีการเคลื่อนย้ายหรือบรรทุกสิ่งของที่มีน้ำหนัก
ดังนั้น ทุกโรงงานซึ่งมีทั้งพนักงานประจำและผู้รับเหมา
จึงจำเป็นต้องมีแผนจัดการเพื่อความปลอดภัยที่ครอบคลุมทุกๆ ด้านอย่างสมบูรณ์
ด้วยเหตุนี้บริษัทจึงได้จัดทำโครงการความเป็นเลิศด้านความปลอดภัยขึ้นที่โรงงานทั้งสามแห่งของบริษัท
โดยเฉพาะการปฏิบัติตามโครงการควบคุมความเสี่ยงร้ายแรง
เพื่อลดความเสี่ยงที่อาจเกิดจากสภาพการทำงานและวิธีการทำงานที่ไม่ปลอดภัย
ซึ่งได้ดำเนินการอย่างจริงจังตลอดปีที่ผ่านมาการกำหนดให้ผู้รับเหมาปฏิบัติตามแนวทางจัดการความปลอดภัยสำหรับผู้รับเหมาอย่างเข้มงวดเพื่อมุ่งไปสู่
“ความผิดพลาดเป็นศูนย์”
เพื่อเสริมสร้างความเข้มแข็งในการปฏิบัติงานที่ปลอดภัยในทุกหน้าที่งานที่มีผู้รับเหมาทำงานโครงการความเป็นเลิศในด้านความปลอดภัยนี้
ยังได้ขยายจากโรงงานผลิตไปยังสำนักงานของบริษัทอีกด้วย
โดยมีการฝึกซ้อมด้านความปลอดภัยและมีการจัดฝึกอบรมเพื่อสร้างความตระหนัก
และการมีส่วนร่วมในเรื่องความปลอดภัยในการทำงานเป็นประจำ

บริษัทและบริษัทย่อย
ได้กำหนดลำดับความสำคัญเพื่อให้การบริหารจัดการและใช้ทรัพยากรได้เกิดประโยชน์อย่างมีประสิทธิภาพ
และมีประสิทธิผลด้วยการกำหนดกฎระเบียบในการจัดการเกี่ยวกับสิ่งแวดล้อมอย่างเหมาะสม
เพื่อลดผลกระทบเชิงลบต่อชุมชน ในเรื่องนี้
การนิคมอุตสาหกรรมแห่งประเทศไทยและกรมอุตสาหกรรมพื้นฐานและการเหมืองแร่
กระทรวงอุตสาหกรรม ได้มอบเกียรติบัตรรับรองความทุ่มเทพยายามของ NTS และ SCSC
ในด้านการรักษาสภาพแวดล้อม วัตถุดิบหลักที่นำมาใช้ในการผลิตของทั้งสามโรงงานได้แก่
เศษเหล็กซึ่งสามารถนำกลับมาหมุนเวียนใช้ใหม่ได้ทั้งหมด บริษัทได้กำหนดกรอบการทำงานด้าน TPM
และภายใต้โครงสร้างการรายงานของเสียได้กำหนดให้พนักงานต้องดำเนินการชี้บ่งและระบุถึงบริเวณหรือจุดที่ก่อเกิดของเสีย
ตลอดจนต้องดำเนินโครงการเพื่อลดการใช้พลังงานด้วย
ซึ่งบริษัทได้ดำเนินการตรวจสอบการใช้พลังงานเป็นประจำทุกปีโดยกลุ่มผู้เชี่ยวชาญจากกลุ่มบริษัท
ทาทา สตีล
การดำเนินการดังที่ได้กล่าวมานี้ได้ช่วยให้เกิดระบบการแจ้งเตือนที่เหมาะสมในสำหรับความเสี่ยงใดๆ
ที่เกี่ยวข้อง

5. ความเสี่ยงด้านทรัพยากรบุคคล

สำหรับพื้นที่ซึ่งอยู่นอกเขตอุตสาหกรรมและอยู่ในพื้นที่กรุงเทพซึ่งมีตัวเลขผู้ว่างงานอยู่ในระดับต่ำ
จึงทำให้บริษัทต้องประสบกับความเสี่ยงอย่างเห็นได้ชัดจากอัตราการลาออกของพนักงานที่เพิ่มขึ้น
โดยเฉพาะอย่างยิ่งในระดับพนักงานปฏิบัติการ และพนักงานระดับบังคับบัญชาของบริษัท
แต่ความเสี่ยงนี้โดยปกติจะลดลงเนื่องจากทุกกลุ่มอุตสาหกรรมได้บริหารจัดการเพื่อการรักษาทรัพยากรบุคคล
สำหรับบริษัทเองก็ได้ส่งเสริมและเปิดโอกาสให้พนักงานสามารถเติบโตก้าวหน้าในหน้าที่การงาน
พร้อมๆ ไปกับการพัฒนาบุคลากรอย่างกว้างขวางทั้งในด้านการปฏิบัติงานในหน้าที่งานโดยตรง
และด้านการจัดการต่างๆ ทั้งนี้ เพื่อเพิ่มความรู้
ความสามารถและศักยภาพของพนักงานและจูงใจให้พนักงานทำงานกับบริษัทต่อไป นอกจากนี้
บริษัทยังได้จัดทำระบบบริหารจัดการความรู้และระบบงาน IT
ที่เก็บรวบรวมความรู้ของพนักงานให้อยู่กับองค์กร
เพื่อลดความเสี่ยงที่อาจเกิดขึ้นได้จากการสูญเสียทรัพยากรบุคคลที่สำคัญของบริษัทไป

6. ความเสี่ยงจากความผันผวนของอัตราแลกเปลี่ยนเงินตราระหว่างประเทศ

ความเสี่ยงที่เกิดจากความผันผวนของอัตราแลกเปลี่ยนเงินตราระหว่างประเทศ
จะส่งผลให้เกิดความเสี่ยงต่อความสามารถในการสร้างผลกำไรของธุรกิจโดยเฉพาะในรูปของการเพิ่มขึ้นของการจัดซื้อจากต่างประเทศ
ถึงแม้ว่าอาจจะดูเล็กน้อยเมื่อเปรียบเทียบกับยอดรวมรายได้จากการประกอบธุรกิจทั้งหมดของบริษัท
แต่บริษัทก็ได้กำหนดปัจจัยความเสี่ยงจากความผันผวนของอัตราแลกเปลี่ยนเงินตราระหว่างประเทศดังกล่าวไว้
ซึ่งบริษัทได้บริหารโดยการใช้มาตรการที่สอดคล้องกับกลยุทธ์ในการป้องกันความเสี่ยงอย่างเป็นรูปธรรมซึ่งมีการกำกับดูแลและติดตามผลโดยคณะกรรมการทางการเงินระดับภูมิภาคและกำหนดให้มีกลไกในการรายงานให้คณะกรรมการบริษัททราบอย่างเป็นทางการด้วย

7. ความเสี่ยงเกี่ยวกับภัยธรรมชาติ

จากการที่สำนักงานใหญ่และโรงงานตั้งอยู่ใน 4 พื้นที่แตกต่างกัน
ความเสี่ยงของบริษัทต่อภัยทางธรรมชาติจึงอยู่ในระดับปานกลาง
ในช่วงเหตุการณ์อุทกภัยของปีที่ผ่านมา
โรงงานผลิตเหล็กของบริษัทที่จังหวัดสระบุรีได้รับการป้องกันเป็นอย่างดีไม่ต้องให้ถูกน้ำท่วม
ถึงแม้ว่าจะต้องปิดทำการสืบเนื่องจากน้ำท่วมบริเวณที่พักอาศัยของพนักงาน
สำหรับอีกสองโรงงานในภาคตะวันออกไม่ได้รับผลกระทบแต่อย่างใด อย่างไรก็ดี
บริษัทตระหนักถึงความเสี่ยงในการดำเนินงานในเขตนิคมอุตสาหกรรม
และด้วยเหตุนี้จึงได้ทำประกันภัยให้ครอบคลุมความเสี่ยงจากภัยธรรมชาติต่างๆ
ตลอดจนบริษัทได้กำหนดให้มีขั้นตอนปฏิบัติในการจัดการกับภาวะฉุกเฉินขึ้นสำหรับทุกโรงงาน
และได้มีการจัดการฝึกซ้อมรับมือเป็นระยะๆ
เพื่อให้มั่นใจว่าจะสามารถปฏิบัติตามขั้นตอนดังกล่าวได้อย่างมีประสิทธิภาพ
ในกรณีที่มีการหยุดชะงักของธุรกิจบริษัทก็สามารถแก้ไขได้อย่างมีประสิทธิภาพ
โดยการบริหารจัดการห่วงโซ่อุปทานอย่างยืดหยุ่นได้
เพื่อให้สามารถปรับเปลี่ยนและโยกการผลิตระหว่างโรงงานทั้งสามแห่งได้อย่างคล่องตัว